
Francisci Josephi, Præses Commiss. pauperum Tarnovie.,. &c. &e: 


2 iei asit 


Universo Venerabili Clero Diecesano Salutem a Domino. 


Quis Vestrum Venerabiles fratres ignorat, quantopere genius nostri aevi in reformando 
ordine sociali, et innovandis principiis juris publici desudans, propriis viribus fidendo, solis, iis- 
que perpetuo nutantibus, quia fallacis rationis humanae principiis insistere conetur; quomodo 
omnes ingenii humani vires impendat, ut in ordine publico stabiliendo, se salutaribus Religionis 
revelatae, et respective Ecclesiae catholicae principiis carere posse demonstret. 


MOT res 


Saluberrimi quidem religionis et ecclesiae catholicae in constituenda, stabiliendaque 
populorum, regnorum et totius generis humani salute terrestri fructus, historia novemdecim 
saeculorum luculenter firmantur; hoc vero non obstante, quaemadmodum jam a primis ejusdem 
religionis et ecclesiae incunabulis, ita et labentibus saeculis, et nostris quoque temporibus 
nunquam quieverat spiritus contradictionis et invidiae, qui prurientes auribus, ut ait S. Aposto- 
lus (IL. Tim. c. 4. v. 3.) magistros, novitatumque cupidos adversarios in medium provocaverat, 
ut sub progressus et sublimioris sapientiae scuto ac praesidio, religionem revelatam spernerent, 
et loco doctrinae divinae humana placita collocarent. - 

Nimirum non frustra auctore S. Augustino Ecclesia Christi his in terris constituta, 
Ecclesia militans appellatur, et ob depravationem naturae humanae, sequelasque peccati Ei con- 
tinuo contendendum erit cum adversariis regni diviniquamdiu peccatum est perduraturum. 

Ita et hodiernis temporibus dimicandum Ei est cum agmine coryphaeorum sapientiae 
mundanae, ad quos merito referuntur verba Prophetae ,Duo enim mala fecit populus meus: Me 
dereliquerunt fontem aquae vivae, et foderunt sibi cisternas, cisternas dissipatas, quae continere 
non valent aquas“ (Jerem. IL. 13.); et iterum Gregorii Magni (Moral, L. 10. c. 16. in cap. 12. 
Job.) ,Hujus mundi sapientia est, cor machinationibus tegere, sensum verbis velare, quae falsa 
sunt vera ostendere, quae vera sunt falsa demonstrare. — 


Triplex est causa, qua munere Nostro pastorali compellimur praesentes litteras ad 
Vos Venerabiles fratres, dirigendi, Vobisque varia pericula aperiendi, quae in Ecclesiam ru- 
unt, ut simul modum Vobis praescribamus, quomodo in Ecclesia Dei Vos versari oporteat, ut 
veri pastoris munere fungentes, pericula ab ovibus vestrae curae concreditis avertatis, et vitu- 
perium mercenarii coram Christo Domino evadere valeatis. 

Hue pertinent; lex matrimonialis recens, — porro lex de emancipatione scholarum 
elementarium a vigilantia et inspectione Ecclesiae,— ac demum lex interconfessionalis, quae leges 
consentiente utraque Curia Comitiorum Viennensium, et Ministerio—altissimam sanctionem nactae 
sunt die 25. Maji 1868, quas leges in Currendis Consistorialibus modo consueto Vobis com- 
municabimus. — 

Erronea sane et fidei ac doctrinae catholicae de Sacramento matrimonii absona est 
assertio: mairimonium contractu mere ci coalescere, id est pacto mere cili contrahentium 
effici, de cujus valore, nec mon conjugalis consorti observatione sola auctoritas civilis judicare 
valeat. Nam matrimonium etiamsi contractu efficiatur, tamen contractus hie utpote circa perso- 
nas versans cum qualibet alia pactione, ubi de rebus terrestribus agitur, sine gravissimo Maje- 
statis divinae et dignitatis humanae dispendio confundi aut eidem aequiparari haud potest. Ideo 
omnes antiquitatis gentes matrimonium utpote societatem divinae institutionis, tamquam rem re- 
ligiosam venerabantur et tractabant, et Jus Romanum declarat: nuptias esse conjunctionem 
maris et foeminae, consortium omnis vilae, divini et humani juris communicationem. 


Equidem Civitas gaudet jure vinculis seu consortiis inter marem et foeminam initis, 
effectus civiles matrimonii adscribendi aut vero adimendi; verumtamen religionis veneratio, con- 

scientiae subditorum catholicorum debitus respectus, porro sanctitas et gravitas ipsius vinculi 
matrimonialis, nec non officiorum pro contrahentibus inde emanantium et effectuum in ipsam 
civitatem inde redundantium ratio ac pondus id necessario postulant, ut civitas intuitu Catho- 
licorum nonnisi ejusmodi consortis conjugalibus effectus et jura civilia attribuat, quae coram 
Deo, videlicet interveniente Ecclesia ope sacramenti sancita sint. Non minus exinde prono alveo 
fluit, etiam causas matrimoniales catholicorum, sive de vinculi ipsius valore, sive de conjugalis 
consortii separatione agatur, modo conscientiae catholicae condigno, nonnisi judicem ecclesiasti- 
eum competenter cognoscere et judicare posse,—idque eo magis in Imperio Austriae pro Catho- 
licis a Regimine Sacrae C. R. Majestatis praestolari et postulari debet, quum vi Concordati 
inter S. Patrem Pium IX. et Caesaream Majestatem Francisci Josephi die 18, Augusti 1855. 
articulo X. sancitum sit, ut causae ecclesiasticae omnes, et in specie, quae fidem, sacramenta, 
sacras functiones, nec non officia et jura ministerio. sacro annexa respiciunt, ad. Ecclesiae forum 
unice pertineant, easdemque cognoscat Judex Ecclesiasticus, qui perinde de causis quoque ma- 
trimonialibus juxta sacras canones, et Tridentina cumprimis decreta judicium feret, civilibus 
tantum matrimonii effectibus ad judicem saecularem. remissis, — Sponsalia quod.attinet, auctoritas 
ecclesiastica judicabit de eorum existentia et quoad matrimonium. impediendum effectibus, &c... 


His tamen non obstantibus aliter evenit. In Comitiis namque Regnorum Austriae Vi- 
ennensibus utriusque Curiae, habita consensione et probatione Ministerii majoribus suffragiis 
nova lex matrimonialis assensum obtinuit, quae iterum die 25. Maji 1868. sanctionem altissi- 
mam nacta est, vi cujus legis matrimonialis codicis austriaci civilis ex. a. 1811., tenore concor- 
dati ex anno 1855 quidem abolitae, vigor etiam pro Catholicis denuo restituitur, Jurisdictio in 
causis matrimonialibus judiciis civilibus adscribitur, ac tandem iis nupturientibus, quibus Eccle- 
sia celebrationem matrimonii denegaverat, facultas tribuitur, ecclesiasticis sanctionibus desuper 
supersedendi, et ut voti sui compotes fierent, ad Magistratus eiviles se convertendi, ibique ma- 
trimonio sic dicto civili se invicem jungendi. 

Quis jam in rudimentis saltem fidei catholicae, et Juris canonici versatus non intelligat, 
legem praelaudatam sacris canonibus intuitu matrimonii contradicere, in Jurisdictionem Episcopalem 
involare, ac tandem levioris fidei catholicis latam viam. sternere, ut spreto matrimonii Sacramento, 
ac vilipensa auctoritate et legibus ecclesiasticis contemptis, Magistratus civiles fine consortii ma- 
trimonialis ineundi adire possint? Quapropter de praedicta lege ad Vos. verba facientes cum sum- 
mo animi dolore fateri cogimur: eandem adinstar calamitatis probantis admitti ad.Deo, qua fidem 
et virtutem quorundam experiretur, ut ait S. Paulus (I. Cor. c. XI.. v. 19.) „ut et qui probati 
sunt, manifesti fiant in vobis.“ 

Potestas et Jurisdictio Episcopalis a Deo immediate, non autem a civitate derivatur, 
juxta effatum S. Apostoli Pauli „Attendite vobis, et universo gregi, in quo vos Spiritus sanctus 
posuit Episcopos regere ecclesiam Dei, quam acquisivit sanguine suo. (Act. XX, 28.) 


Quodsi autem exercitio istius potestatis civitas difficultates strueret, non potest ta- 
men Episcopos potestate hac spoliare, neque etiam Episcopi difficultatibus ejusmodi, sine sum- 

mo muneris sui discrimine et missionis ac officii Apostolici oblivione succumbere et potestati 
huic renunciare possunt. 

Sacra Synodus Tridentina, potestatem et Jurisdictionem Episcopalem in causis matrimo- 
nialibus in specie, solenniter et dogmatice eloquitur: „Sèi quis dixerit, causas matrimoniales mon 
spectare ad judices ecclesiasticos, anathema si^ (Sess, XXIV. can. 12. de Sacram. matrim.) 
Etiamsi igitur nova lex civilis supra citata, manifeste sanctiones canonicas infringat, et praeter 
jus, de effectibus civilibus matrimonii statuendi, omnes causas matrimoniales, uti: jus impedi- 
menta matrimonii etiam dirimentia statuendi, porro causas nullitatis matrimonii et separationis 
a thoro et mensa, instantiis et judiciis civilibus attribuat; hoc tamen non obstante nullum prae- 
judicium Jurisdictioni Episcopali generare, aut vero officii et obligationis vim quoad Episcopos 
auferre vel diminuere; neque etiam fideles ab obligatione absolvere potest in hisce causis, Pa- 
storibus divinitus institutis et sanctionibus sacris desuper obligantibus obediendi: quaemadmodum 
enim Episcoporum officium et munus ecclesiam regendi nulla aliena potestate aut lege aboleri 
aut arctari potest; ita etiam fidelium obligatio in conscientia Tribunalibus Episcopalibus obedien- 
di nulla aliena dispositione valet auferri aut relaxari. ' 


Matrimonium, siquidem contractu efficiatur, attamen uti supra observatum est unum 
e septem novae legis Sacramentis constituit. Ratio porro sacramenti a contractu in matri- 
monio mullo modo separari potest, et valor matrimonialis contractus cum, valore sacramenti in- 
divulse cohaeret. Quia vero juxta ordinationem Jesu Christi sacrum ministerium, ergo praecipue 
ministerium sacramentorum unice et exclusive Ecclesiae docenti inhaeret, hine exinde necessario 
sequitur: 

a) Ecclesiam jure proprio eoque originario et exclusive conditiones statuere posse, 
a quibus valor sacramenti et, respective ipsius matrimonii pendet, seu quod idem est, Ecclesiae 
exclusioum jus competere impedimenta matrimonii dirimentia statuendi. 


b) Inde quoque necessario concluditur, nonnisi Ecclesiam et respective Tribunalia 
ecclesiastica de valore vel nullitate sacramenti seu matrimonii ipsius judicare nec non decernere. 


c) Denique solam Ecclesiam decernere valere, quando et quibus sub conditionibus ad 
mentem sacrorum canonum Sponsalia in casibus specialibus obtineant, nupturientesque ad fidem 
sibi datam in conscientia servanda obligent, et quando ef inter quae rerum adjuncta conjuges 
catholici vinculo sacramentali juncti, ab obligatione consortium matrimoniale observandi sive in 
perpetuum, sive ad tempus tantum in conscientia. absolvi possint. 

Ideo Nostrum Tribunal Episcopale pro causis matrimonialibus, ultro munus et officium 
suum gerere et exercere minime cessabit. Hoc tamen inter praesentem et anteriorem rerum 
statum in ordine civili seu externo obversabitur discrimen, quod amodo sententiae et decisa 
Judicii Ecclesiastici in causis matrimonialibus effectus quoque civiles, ut hucusque obtinuit, non 
sint sortitura, et propterea ex parte Instantiarum civilium executionem non obtinebunt, quin 
vero ob defectum executionis civilis vel minimum detrimentum obligationis in conscientia pro 


quolibet catholico patiantur. Immovero inter haec ecclesiae discrimina, tentationumque pericula 
co gravius obligationis in conscientia quo quolibet catholico enascitur pondus, ecclesiae ejusque 
ordinationibus obediendi, quo graviores ex obedientia hac, et observatione avitae fidei pro mo- 
rigeris exsurrexerint molestiae. 

Quodsivero hoc non obstante tales invenirentur, qui ex conscio malevoloque proposito, 
salutis animae suae incurii, Judicia Ecclesiastica in causis matrimonialibus spreverint, et horum 
Judiciorum sententias pervieaciter comtemserint aut evitarint, hos tanget judicium ipsius Jesu 
Christi: „Si autem Ecclesiam non audierit: sit tibi sicut ethnicus et publicanus“ (Math. 
XVIIL 17.) 

Haec autem considerantes, minime inficias imus, etiam Vobis Venerabiles fratres haud 
leves molestias imminere, quae ex executione praefatae novae legis civilis matrimonialis exur- 
gent; hine sequentibus normam Vobis praescribimus, quomodo in arduo hoc rerum statu in 
Ecclesia Vos versari oporteat, ut fidelium salutem Vestramque conscientiam salvam custodiatis, 
verum etiam superfluas molestias et incommoditates evitare valeatis. 

I. Quoniam nostris funestis temporibus diversissimi et non minus perniciosi errores non 
tantum in occultis serpere, verum etiam effrenato ore scriptisque impune propagari possunt; 
hine facile fide leviores et virtute imbecilliores in discrimen trahi et seduci possunt, ut postha- 
bitis ecclesiae praeceptis, conscientiam suam, matrimonium civile coram magistratibus civilibus 
contrahendo, contaminent. 

Equidem recens lex civilis matrimonialis, matrimonii coram civilibus magistratibus 
celebrationem non imperat, sed solummodo permittit, et nupturientium libertati relinquit, pro 
casu, si eisdem ab ecclesia celebratio matrimonii ex causa canonica, id est propter impedi- 
mentum mere canonicum denegaretur magistratns civiles adeundi, ubi praescripta ecclesiastica 
vilipendendo matrimonio civili jungi possint, quod matrimonium tali modo contractum civile ex 
necessitate (małżeństwo z konieezno$ci) appellatur. Superfluum ducimus fusius disserere, matri- 
monium ejusmodi, utpote amissa essentiali forma Concilii Tridentini (Sess. XXIV. cap. 1. de Re- 
form. Matrim.) et spretu interventione ecclesiastica Sacramenti charactere carere, adeoque in- 
validum et irritum esse coram Ecclesia. (Trid. ibid.). Summopere adlaborandum est, ut populus 
fidelis a data sibi hac permissione utpote saluti animae perquam perniciosa deterreatur. 


Quapropter omnibus ac singulis Curatoribus animarum districte praecipimus eosque 
in Domino obsecramus, ut ante omnia adultos praesertim de Sacramento matrimonii exacte eru- 
diant, et hunc in finem crebrius per annum e sacro suggestu in concionibus, tum in catechisa- 
tionibus doctrinam hane exacte proponant, et cum unctione cordibus audientium imprimant; de- 
nique secundum indigentiam vivide et efficaciter eis ob oculos ponant, quam atrocem et mor- 
talem reatum ii eontrahant et insuper censuris ecclesiasticis obnoxii fiant, qui sacramentalem 
gratiam respuendo, matrimonium civile non in facie Ecclesiae, sed coram magistratibus civilibus 


jnire ausi fuerint. 


ID. ec: 


II. Item severe inculeamus, ut examen cum nupturientibus eadem eum solertia ac cir- 
eumspeetione, ac hucusque obtinuit instituatis, exacte investigando, num matrimonio instanti 
obstet impedimentum canonicum dirimens, aut vero impedimentum prohibens sive canonicum sive 
civile. 

Intuitu impedimentorum canonicorum dispensabilium, oportet fine impetrandae dispen- 
sationis ad Nostrum Ürdinariatum se convertere, ct hac obtenta si insuper cum impedimento 
canonico, etiam prohibitio civilis (impedimenta mixta e. g. consanguineitas collater. in 2. gradu 
aequali vel inaequali) conjuncta fuerit; necessarium erit etiam a respectiva civili instantia dispen- 
sationem obtinere. Nupturientibus, qui dispensationem ab impedimento canonico jam obtinuerant, 
poterit Curatus loci consilio et auxilio adesse, ut etiam dispensationem civilem impetrent, pro 
iisdem non minus necessariam, ut nimirum matrimonium eorum effectus civiles matrimonii sortiatur. 


Quod attinet impedimenta cognationis spiritualis, porro cognationis et affinitatis in se- 
cundo aequali gradu, aut tertio mixto, tum affinitatis ex copula illicita, ac demum quasi affini- 
tatis, quae justitiae publicae honestatis appellatur; apud Sanctam Sedem supplicabimus, ut Nobis 
hoe obtutu ampliores dispensandi facultates elargiri dignaretur. 


I. Quia nova lex matrimonialis civilis restituendo antiquas sanctiones matrimoniales 
codicis civilis austriaci, restituit quoque vigorem quinque impedimentorum civilium i» foro coil 
matrimonium. dirimentium; et quidem: 1) minorennitatis 2) status militaris, 3) damnationis ad 
durum carcerem, 4) complicitatis in causa divortii matrimonii, 9) defectus omnium trium ban- 
norum; hine Vos districte monitos habere volumus, et severe inhibemus, ne obstante quocumque 
horum impedimentorum civilium nupturientes ad celebrationem matrimonii admittatis. Si quidem 
matrimonium obversante quocunque horum impedimentorum contractum, coram Deo et in foro 
utroque Ecclesiae validum foret, verum tamen in foro civili qua invalidum consideratum, cum 
gravissimo contrahentium damno destitueretur juribus et effectibus civilibus matrimonii; hinc non 
tantum poenis obnoxii evaderetis, verum etiam coram Nobis, ob gravem praevaricationem, ra- 
tionem reddere teneremini. 


IV. Quoniam nova lex civilis matrimonialis defectum omnium trium bannorum, qua 
impedimentum dirimens in foro civili restituit (ut supra IIL n. 5.), qui quidem defecfus juxta 
sanctiones canonicas matrimonii valori non derogat, sed idem tantum illieitum reddit (canones 
sacri namque defectui bannorum vim irritantem matrimonii nunquam adscripserant); hinc tenore 
praesentium litterarum omnes Parochos, Administratores et Expositos ad universitatem negotiorum 
parochialium extra Tarnoviam constitutos, facultate exornamus, uf casu urgentis necessitatis 
quando tempus Nostram Curiam fine impetrandae dispensationis adeundi defuerit, et nupturien- 
tes dispensationem ejusmodi ab instantia civili obtinuerint; talem dispensationem ex parte Eccle- 
siae potestate Ordinarii delegata impertiri eisdem valeant; his tamen cum restrictionibus. 


1) Si nupturientes a duobus bannis dispensationem obtinuerint, hi tamen nonnisi ela- 
psis 48 horis a momento factae proclamationis unius banni ad celebrandum matrimonium admitti, 

poterunt, ut hoc tempore omnes impedimenti alicujus huic matrimonio fors obstantis gnari, idem 
ecclesiae aperire valeant, secus enim una haec proclamatio banni ejusmodi rationi legis illu- 
deret. 

2) Quodsi vero pro casu urgentis necessitatis ob istantem articulum mortis saltem unius 
nupturientium, ageretur de dispensatione ab omnibus tribus bannis, iteram omnibus Parochis, 
Administratoribus, Expositis extra Tarnoviam facultatem tribuimus ab omnibus tribus bannis 
potestate Ordinarii delegata dispensandi his tamen servatis conditionibus, ut a) nmupturientes 
prius dispensationem talem a respectiva civili instantia obtineant b) ut ab ambobus nupturienti- 
bus, juramentum prius excipiatur, quo contestentur se nullius impedimenti conscios esse, quo 
valor matrimonii istius in discrimen adduci posset. 


V. Quia matrimonium est Sacramentum novae legis, et cum gravissimis jungitur obli- 
gationibus, hine quilibet ad hoc sacramentum suscipiendum progrediens, -praeter articulos fidei 
catholicae, etiam officiorum gnarus esse debet, quae ad matrimonii sacramentum accedendo 
suscipit; de quo animarum pastor ope examinis antenuptialis praeprimis quoad personas rudiores 
se certiorem reddere, et obversante defectu hujus scientiae aut ipse aut per cooperatorem eru- 
dire tenetur. Inveniuntur vero quandoque inter populum rudem homines adeo obtusi ingenii, 
ut vix plus addiscere valeant, quam quod jam ante primam confessionem didicerant. Quodsi igitur 
hi saltem fundamentalium articulorum (de necessitate medii et praecepti, item quae ad sacramen- 
tum matrimonii pertinent) fidei catholicae gnari, non obstante aliquot dierum institutione, nullos 
aut valde exiles progressus fecerint, poterunt tandem ad celebrationem matrimonii admitti. Ubi 
de cetero animarum Curatores, sive in schola sive in catechetica institutione adultorum et juven- 
tutis christianae, genuinum et indefessum laborem et fervorem explicaverint, vix haec supina 
religionis christianae ignorantia inveniri poterit. 


VI. Sacra Synodus Tridentina (Sess. XXIV. cap. 1. de Ref. matr.) omnes nupturientes 
hortatur, ut in statu gratiae sacramentum matrimonii suscipiant, et hunc in finem ante matri- 
monii celebrationem peccata sua diligenter cofiteantur, et ad sanctissimum Eucharistiae Sacra- 
mentum pie accedant. Haec conditio ab omnibus nupturientibus et absque ullo discrimine status 
praestanda est. Quodsi vero nupturiens melius educatus asseveraverit, se alibi sacram confessio- 
nem peregisse, huic declarationi tandem acquiescendum erit, et attestatum de peracta sacra con- 
fessione ab eodem amplius non est exigendum; qui enim in adeo gravi articulo capax fuerit 
mendacii, hic facile capax erit ementiti ejusmodi testimonii sibi procurandi. 


VII. Quodsi Instantia civilis conjuges fine obtinendae separationis a thoro et mensa 
ibidem comparentes, ad Curatorem animarum relegaverit, ut hic juxta sanctiones codicis civilis, 
eosdem ternis vicibus sibi invicem reconciliare studeat: officii ejus erit muneris sui spiritualis 
partem debito cum zelo exercere, et utrique parti solemne juramentum coram Deo et Ecclesia, 
mutuae fidei, amoris, et consortii conjugalis ad dies vilae servandi emissum in memoriam revo- 
care, omniaque adhibere, quae Spiritus Dei et pastoralis prudentia suggesserit, quibus conjuges 

exacerbati, sibique infensi, placari, amorque conjugalis sopitus excitari valeat. Verum hoc per- 
acto, jam officio pastorali satis praestitum est. Attestatum super actu hoc etiamsi requireretur, 
exhiberi non potest, secus enim agens Parochus contestaretur, se agnoscere instantiae civilis 
competentiam super conscientia conjugum, quoad obligationem consortii matrimonialis judicandi, 
qua competentia judex civilis caret. Denique conjugibus, qui ab instantia civili separationem a 
thoro et mensa obtinuerànt, imponendum est, ut causam hanc etiam Judicio Ecclesiastico cogno- 
scendam anteponant, et ejusdem quoque sententiam ad paccandam conscientiam expetant. 


VIII. Omnes in matrimonio civili viventes, tamquam publici peccatores coram Ecclesia 
considerandi sunt, quia despectum praescriptorum Ecclesiae, tum ipsum matrimonium non in facie 
Ecclesiae ineundo, tum illud continuando, publice et cum scandalo fidelium omnium manifestant 
Quodsi igitur ad Sacrum tribunal Confessionis accesserint, absolutionem sacramentalem obtinere 
haud poterunt, nisi se paratos et promptos declaraverint, illegitimum in Ecclesia et peccamino- 
sum hoc consortium derelinquendi, aut vero matrimonium si idem admitti poterit in facie Ec- 
clesiae et forma Conc. Trid. praescripta contrahendi. Quodsi vero sponsioni huie in confessione 
datae minus steterint, in alterioribus confessionibus tamdiu non absolvantur, donec promissis in 
prima illa confessione, ubi nefarium suum vinculum confitebantur datis, actu non steterint. 

Ob indolem publicam (ut supra observatum fuit) praevaricationis in qua pertinaciter 
perseverant, juxta praescripta Ritualis Romani art VII. etiam a SS. Eucharistia sunt arcendi. 
Similiter juxta praescripta ejusdem Ritualis de Patrinis art. IV. non poterunt admitti in admi- 
nistratione sacramenti baptismi qua patrini, poterunt vero ad instar testium huic actui assistere. 

Quodsi vero in articulo mortis, istius peccati eos vere poenituerit et simul non tan- 
tum sacerdoti promiserint, se post recuperatam valetudinem consortium hoc deserere, aut vero 
matrimonium in facie Ecclesiae contrahere velle, verum etiam insuper in praesentia duorum 
testium, populum Dei ob scandalum publice hac vita datum deprecati fuerint: poterunt absolu- 
tionem obtinere, et si tandem hoc morbo consumpti excesserint, sepultura ecclesiastica non sunt 
privandi, Quodsi vero hi (quod Deus avertat) etiam in articulo mortis conditiones has adimplere 
recusaverint, et absque poenitentia non contriti exierint: iisdem tamquam publicis et obduratis 
peccatoribus sepultura ecclesiastica erit deneganda, quin vero locus sepulturae iu coemeterio 
catholico eis denegetur. 

Non minus vero charitas christiana jubet, quam pastoralis prudentia exigit, ut cum 
his qui in matrimonio civili vivunt, procul ab omni dura et ardua agendi ratione, omni cum 
mansuetudine agatur; aequali ratione ac cum aliis peccatoribus publicis, quos charitate christiana 
devincere et pro regno Dei lucrari oportet, ut praeeunte gratia divina, et ab eadem allecti er- 
rorem et peccatum suum agnoscere valeant, et ad Deum convertantur. 

IX. Mulieribus post partum, quae in matrimonio civili pepererant, benedictio in Ri- 
tuali praescripta haud impertiatur, 

X. Actus baptismi prolium in matrimonio civili progenitarum libris metricalibus Nato- 
rum ita inseratur: ut in rubrica thori signum simplex (—), in rubrica vero parentum, post- 

quam nomina eorum jam inscripta fuerint, apponatur „parentes 3n matrimonio civili vivunt.“ 
Item in testimonio baptismi pro ejusmodi baptisatis, exhibito, idem in rubrica thori exprimatur, 
juxta tenorem originalis; aut vero si testimonium per extensum scriptum fuerit, addatur: „filium 
vel filius parentum in matrimonio civili viventium N. N. et N. N. 


Filius in tali nexu progenitus tamquam irregularis, ad majores Ordines sacros pro- 
pter defectum natalium, nonnisi cum dispensatione a Sede Apostolica admitti poterit. 


In libris Mortuorum, hi qui in matrimonio civili vixerant, quin addatur expressio, 
,maritus*— ,uxor^*— inscribantur, exprimendo solummodo alteram partem cum qua defunctus — 
vel defuncta in matrimonio civili vixit. e. g. Adalbertus N. vixit in matrimonio civili cum 
Agatha N. — Agatha N. vixit in matrimonio civili cum Adalberto N. 


Quum ad mentem articuli II. 8 9. novae legis de matrimoniis civilibus, respectivae 
politieae instantiae ex officio testimonia super contracto matrimonio civili curatoribus animarum 
communieare obligantur; hinc seorsivi gerantur libri Copulatorum, in quibus obvenientes casus 
matrimonii civilis praenotentur, atque post inscripta personarum nomina addatur: Adductae hic qua 
sponsi personae, juxta officiosam notificationem ddito... die... contubernium civile contraxerunt. 

Quodsi proles tamquam illegitima in metricis inscripta, cujus parentes naturales po- 
stea civile matrimonium contraxerunt, legitimationem tali modo per subsequens matrimonium 
civile obtinuerit, et tamquam legitimata libris metricarum ab auctoritate civili adnotanda jubea- 
tur; addenda erit in libro baptisatorum loco respectivo haec adnotatio: .Proles haec im funda- 
mento mandati officialis ddit... post civile contubernium parentum suorum die.» contractum, 
quoad effectus civiles legitimata extitit. 

Quodsi vero parentes prolis, ante civile matrimonium vel post idem contractum natae 
matrimonium validum in forma Concilii Tridentini inierint; addenda erit in libro Natorum loco 
respectivo adnotatio: Per subsequens matrimonium ecclesiasticum vide tom... pag... vel: Per sub- 
sequens matrimonium parentum suorum, vide testimenium copulationis Officii parochialis ddílo... 
contractum, proles haec pro foro ecclesiastico legitimata est, — 

De Scholis elementaribus porro breviter disserentes, non possumus Vobis curam et 
sollieitudinem earundem satis imponere, ut videlicet in juvenili et flexibili animo istius tenerae 
progeniei semina virtutis christianae eo majori cum zelo et alacritate jacere possitis, quo ma- 
jora et graviora fidei et morum desolationis pericula e neglectu religioso juventutis christianae 
exurgant; porro perquam Vobis notum est, quam difficile opus sit jam adultos sed perversos 
et aetate maturos, sed inveteratos et induratos peccatores emendandi. 


Scholae elementares apud populos christianos, a primordiis religionis christianae ex 
Ecclesia egressae sunt, et aequalem cum eadem inter prospera et adversa fata sortem tulerant; 
cura autem earundem partem integrantem muneris sacerdotalis et officium omnis praescriptionis 
expers constituit. Etiamsi igitur lex civilis supra citata, scholas has a vigilantia et inspectione 
Ecclesiae liberas pronuciet; hoc non obstante eo magis Vos hortamur, ut muneris et officii Ve- 

stri omnem efficaciam in schola exserere conemini, quotieseumque de fidei christianae principiis: 


morumque praeceptis tenero cordi juventutis scholasticae imprimendis, et de periculis perversio- 
nis ab eadem avertendis, agatur. — 


Denique quoad mixta matrimonia observamus, quoties de iisdem contrahendis agatur 
tenendum in posterum esse (ut hucusque obtinuit) tenorem Bullae , Cum Romanus* Pontificis Gre- 
gorii XVI. de 22 Maji 1841.—hinc si nupturiens acatholicus conditiones ibidem statutas praestare 
recusaverit, celebrationi matrimonii ejusmodi nonnisi passivam assistentiam ex parte Curati ca- 
tholiei praestari posse, 


De cetero si successu temporis, amplioris Instructionis in causis propositis indigentia 
innotuerit, hanc Vobis suo tempore communicare haud morabimur. — 

Dum autem haec ad Vos verba facimus firmam spem fovemus fore, ut muneris ac 
officii sacerdotalis perpetuo memores, omnia haec praescripta ad amussim adimpleatis, Ardua 
sane et gravissimi ponderis sunt haec tempora, in quibus fides nostra et charitas erga Christum 
et Ecclesiam probationibus fiet abnoxia: ecce tempus est quo zizania a tritico cognosci et sepa- 
rari poterunt. Verum vigilate et orate, ne intretis in tentationem (Math. XXVI. 41.) 

Orate, ut non tantum adversitates, si tales ob amorem Christi et obedientiam erga Ecclesiam 
in Vos irruerint, patienter perferre, verum etiam insidas vanae gloriae hujus mundi fortiter refellere 
valeatis. Siquidem dulce est Christum diligere et Ecclesiae adhaerere inter tranquilla et pros- 
pera ejusdem fata, verum gloriosius et efficacius inter tentationes et pericula, ut docet S. Paulus 
„5ed et gloriamur in tribulationibus, scientes quod tribulatio patientiam operatur, patientia au- 
tem probationem, probatio vero spem, spes autem non confundit^ (Rom V. 3 — 5). 

Sed etiam cavete Vobis a fermento illorum, qui sub praetextu perperam intellecti progressus 
fideles Christi ministros sic petere solent, ut quorum virtutem et constantiam afflictionibus fatigare 
verentur, subdola saltem vanitatis hujus mundi tela in eosdem jaciant. Quapropter mementote verbum 
Divini Salvatoris „Vos estis sal terrae. Quodsi sal evanuerit, in quo salietur?* Math. V. 13. et 
S. Pauli „Si adhuc hominibus placerem, Ohristi servus non essem“ (Gal. I. 10). In omnibus non 
propriam sed Domini Nostri Jesu Christi gloriam quaerite. 

Hinc praeprimis vita integra et virtute intemerata exemplum vivum perfectionis 
Christianae exhibeatis, ut non tantum omnem cavilationis ansam adversus ministros altaris et 
Ecclesiam abigatis, verum etiam dubios haerentes et debiles exemplo hoc vivae virtutis, in veri- 
tate, amore Christi et Ecclesiae roborare possitis Pax et benedictio sit cum omnibus Vobis. Amen. 


Dabamus in Palatio Episcopali Tarnoviae 24. Junii 1868. 


Josephus Alojsius, 


Episcopus Tarnoviensis. 


Tarnovim. Impensis Consistorii, typis Anastasii Rusinowski, 1868. 


